ফিনীয় ফুটবল অ্যাসোসিয়েশন
ফিনীয় ফুটবল অ্যাসোসিয়েশন (ফিনীয়: Suomen Palloliitto, সুইডীয়: Finlands Bollförbund, ইংরেজি: Football Association of Finland; এছাড়াও সংক্ষেপে এসপিএল এবং এফএফএ নামে পরিচিত) হচ্ছে ফিনল্যান্ডের ফুটবলের সর্বোচ্চ নিয়ন্ত্রক সংস্থা। এই সংস্থাটি ১৯০৭ সালের ১৯শে মে তারিখে প্রতিষ্ঠিত হয়েছে। এটি প্রতিষ্ঠার ১ বছর পর ফুটবলের সর্বোচ্চ সংস্থা ফিফার সদস্যপদ লাভ করে, এর পাশাপাশি প্রতিষ্ঠার ৪৭ বছর পর ১৯৫৪ সালে সংস্থাটি তাদের আঞ্চলিক সংস্থা উয়েফার সদস্যপদ লাভ করে। এই সংস্থার সদর দপ্তর ফিনল্যান্ডের রাজধানী হেলসিঙ্কিতে অবস্থিত। এই সংস্থাটি ফিনল্যান্ডের পুরুষ, নারী এবং অনূর্ধ্ব-২১ দলের পাশাপাশি ঘরোয়া ফুটবলে ভেইক্কাউসলিগা ,উক্কনেন এবং ফিনীয় কাপের মতো প্রতিযোগিতার সকল কার্যক্রম পরিচালনা করে। বর্তমানে ফিনীয় ফুটবল অ্যাসোসিয়েশনের সভাপতির দায়িত্ব পালন করছেন আরি লাহতি এবং সাধারণ সম্পাদকের দায়িত্ব পালন করছেন মার্কো কাসাগ্রান্দে।